สวัสดีค่ะพอดีหนูมีเรื่องจะสอบถามค่ะ หนูอายุ 24 ปี น้ำหนัก 98 กก. ประจำเดือนหนูมากระกระปรอยเกิน 2 สัปดาห์แล้วค่ะ แต่ปกติประจำเดือนหนูมาไม่สม่ำเสมออยู่แล้วแต่ช่วงนี้มากระปริบกระปรอยตลอดเลย หนูจะเสี่ยงเป็นโรคร้ายแรงอะไรไหมคะ แล้วมีลิ่มเลือดออกมานิดหน่อยด้วยค่ะคุณ
สวัสดีค่ะ การมีเลือดออกกะปริดกะปรอยมานาน 2 สัปดาห์ อาจเกิดจาก1. การผลิตฮอร์โมนของรังไข่ผิดปกติ ซึ่งอาจเป็นผลมาจากโรคอ้วนได้ ทำให้ไข่ไม่ตก ประจำเดือนไม่ค่อยมา และตามด้วยการมีเลือดออกกะปริดกะปรอยได้ค่ะ2. มีการตั้งครรภ์แล้วมีภาวะแทรกซ้อนเกิดขึ้น เช่น แท้งคุกคาม เป็นต้น3. มีการอักเสบติดเชื้อในโพรงมดลูก แต่มักมีอาการปวดท้องน้อยและตกขาวที่ผิดปกติร่วมด้วย4. มีโรคที่มดลูก เช่น เนื้องอกมดลูก มีติ่งเนื้อในโพรงมดลูก เยื่อบุโพรงมดลูกหนาตัวผิดปกติ มะเร็งเยื่อบุโพรงมดลูก มะเร็งปากมดลูก เป็นต้น แต่มักพบในวัยกลางคนขึ้นไป5. มีโรคในระบบอื่นๆ เช่น ภาวะไทรอยด์ฮอร์โมนผิดปกติ เป็นต้น แต่ก็จะต้องมีอาการผิดปกติอื่นๆ ร่วมด้วย6. ผลจากการใช้ยาฮอร์โมนต่างๆ เช่น ยาฉีดคุมกำเนิด ยาฝังคุมกำเนิด ยาสตรี สมุนไพร อาหารเสริมต่างๆ เป็นต้นหากที่ผ่านมาได้มีเพศสัมพันธ์ แนะนำควรลองตรวจหาการตั้งครรภ์ดูก่อนค่ะ หากตรวจไม่พบ ก็ควรไปพบสูติ-นรีแพทย์เพื่อตรวจหาและรักษาให้เลือดหยุดไหล ไม่ควรปล่อยไว้ เพราะจะทำให้เกิดภาวะโลหิตจางตามมาได้ค่ะสำหรับการมีน้ำหนักตัง 98 กิโลกรัม ถือว่ามีโรคอ้วนมาก แนะนำควรพบแพทย์เพื่อลดน้ำหนัก และหาโรคต่างๆ ที่มักพบร่วม เช่น โรคเบาหวาน ความดันโลหิตสูง ไขมันในเลือดสูง นิ่วในถุงน้ำดี กรดไหลย้อน โรคนอนหลับแล้วหยุดหายใจ ข้อเสื่อม เป็นต้น แต่ทั้งนี้ ไม่ควรซื้อยาลดน้ำหนักทานเองเด็ดขาด เพราะอาจอันตรายได้ค่ะ